**Felvételi eljárásrend - Közszolgálati technikus képzés**

**A pontszámítás menete**

* Az iskolába jelentkező tanulók az egyes ágazatokra a **felvételi rangsor** alapján kerülhetnek be.
* A rangsor alapja pontszámítás. Az elérhető **maximum pontszám 180 pont**, ebből 120 pont a Tanulmányi feltételek, 60 pont pedig az Alkalmassági vizsga teljesítése alapján kapható.
* **Közszolgálati technikus szakmára jelentkezők esetében: A pályaalkalmassági követelmények vizsgálatát az iskolaorvos és az adott szakmában jártas gyakorló szakemberek bevonásával végezzük.  Célja azoknak a jelentkezőknek a kiválasztása, akik várhatóan sikeresen teljesítik a szakképzés követelményeit; fizikai felkészültségük megfelelő és választott szakmájukban kívánnak elhelyezkedni. A pályaalkalmassági vizsgálat kötelező, lebonyolításához sportfelszerelés szükséges!**

**A felvétel feltételei:**

**Tanulmányi feltételek (120 pont):**

* **az általános iskolai tanulmányi eredmények alapján: 5., 6., 7. év végi, 8. félévi eredmények** (magyar nyelv és irodalom, matematika, történelem, idegen nyelv és testnevelés*);*

**Alkalmassági vizsga (60 pont):**

* **(**foglalkozás-) egészségügyi alkalmassági vizsgálat
* pályaalkalmassági fizikai felmérés (30 pont)
* pályaalkalmassági elbeszélgetés (30 pont)
* **foglalkozás-egészségügyi alkalmassági**

Annak az orvosi szakvéleményre alapozott megállapítása, hogy a szakképzésbe bekapcsolódni szándékozó tanuló testi adottságai, egészségi és pszichikai állapota alapján képes a választott szakma szerinti tevékenység, foglalkozás gyakorlására és a szakmai vizsgára való felkészülésre.

*Közszolgálati technikus képzés esetében kizáró okok lehetnek az orvosi alkalmassági véleményezésnél****:***

* *Végtaghiány*
* *Szemmel látható fejlődési, mozgásszervi rendellenességek*
* *Bénulások*
* *Inzulinnal kezelt cukorbetegség,*
* *Beszélgetés során felismerhető értelmi zavarok*
* *Alacsony intelligenciaszint*
* *kezelt pszichiátriai betegségek*
* *Epilepszia*
* *Súlyos kancsalság*
* *Súlyos halláscsökkenés*
* *Asztma*
* *Ismétlődő epe, vesekövesség*
* *Egyik vese hiánya*
* *Súlyos bőrbetegségek*
* *Súlyos gerincferdülés*
* *egyéb, ágazati követelmények teljesítését akadályozó egészségügyi probléma*
* **pályaalkalmassági fizikai felmérés** **(30 pont)- 3 gyakorlat elvégzése**

Kötelező feladatok leírása:

1. 20 méteres Netfit ingafutás

Adott hangjelzésre kell a 20 méterre lévő vonalat lábbal megérinteni, a második sikertelen megérintés elmaradásnál fejeződik be a feladat végrehajtása.

1. Mellső fekvőtámaszban karhajlítás-nyújtás

Kiinduló helyzet: fekvőtámasz, vállszélességű kartámasz, előre néző újjak, emelt fej, egyenes törzs.

Gyakorlat: karhajlítás és nyújtás, a mellkas alá helyezett párnát meg kell a mellkassal érinteni. Folyamatos végrehajtás. Csak a szabályos gyakorlat érvényes!

Választható feladatok leírása: (A kettő feladat közül egyet kell választani, ha nem sikerül megcsinálhatja a másikat is)

1. Zsámolyok felett átugrás guggoláson keresztül hason fekvésbe és vissza.

Kiinduló helyzet: alapállás a zsámolyok mellett.

Gyakorlat: Páros lábról elugorva a zsámolyok felett, érkezés a zsámolyok túloldalára guggoláson keresztül hason fekvésbe. Mindkét kezet egy pillanatra el kell emelni a talajról. Ekkor érvényes a gyakorlat. Egy percig kell folyamatosan végezni az átugrásokat. (Az idő letelte előtt elkezdett gyakorlatot még beleszámoljuk.)

1. Tömött labda dobás a falhoz

Kiinduló helyzet: Tetszőleges állás 1,5 m-re elhelyezett tornapad mögött, szemben a fallal, kézben a tömött labda. ( Labda nagysága fiúknak kb. 3 kg, leányoknak kb. 2 kg).

Gyakorlat: Két kézzel folyamatosan a falhoz kell dobni a labdát, a visszapattanó labdát elkapni és újból a falhoz dobni, egy percen keresztül. Ha leesik a labda, érte kell menni és visszalépve a pad mögé folytatni kell a gyakorlatot. (Az idő letelte előtt elkezdett gyakorlatot még beleszámoljuk.)

* **pályaalkalmassági elbeszélgetés (30 pont)**

Az elbeszélgetés célja többek között a rendészeti-közszolgálati alapkompetenciák (például: határozottság, önállóság, fegyelmezettség) vizsgálata, illetve kérdezzük a tanulót tanulási és életviteli szokásairól, szabadidős elfoglaltságairól, érdeklődési területéről, szakirányválasztásának hátteréről.